இப்படித்தான் ஒருகாலத்தில், பாதிரி எனும் கிராமத்துக்கு கும்பல் கும்பலாக வண்டிகளில் வந்து இறங்கினார்கள் பக்தர்கள். திருவண்ணாமலை மாவட்டத்தில் உள்ளது வந்த வாசி. இங்கிருந்து காஞ்சிபுரம் செல்லும் சாலையில், சுமார் 3 கி.மீ. தொலைவில் உள்ளது பாதிரி கிராமம். இங்கே ஏரிக்கரைப் பகுதியில், ஜில்லென்று காற்று தவழும் இடத்தில், அற்புதமாகக் கோயில்கொண்டிருக்கிறார் ஸ்ரீநாராயணர். இங்கே, இந்தத் தலத்தில் ஸ்ரீலட்சுமி நாராயணப் பெருமாளாக, மடியில் ஸ்ரீலக்ஷ்மியைத் தாங்கி, அமரச் செய்தபடி திருக்காட்சி தருகிறார் திருமால். எனவே இவரின் திருநாமம் – ஸ்ரீலக்ஷ்மி நாராயணப் பெருமாள்.